Heldigvis er der også grund til at tro på god stemning fra udebaneafsnittet på Ceres Park. Allerede nu er der solgt omkring 350 billetter til udebaneafsnittet, og det samlede antal udebanefans i Aarhus forventes at være cirka det dobbelte.

- Det er rigtig, rigtig fedt, at der kommer så mange og støtter os. Som hold nyder vi det altid, og for mig personligt betyder det utrolig meget, at vi har god opbakning fra fansene. Jeg elsker at spille, når der er god stemning på tribunen, og jeg håber virkelig, at vi har noget at fejre med dem efter kampen på søndag, siger AaB-topscoreren.

Indtil videre har han scoret syv Alka Superligamål i denne sæson. Senest på en glimrende afslutning fra kanten af feltet mod Randers FC i søndagens sejr på 4-0. En kamp der i øvrigt har hævet stemningen på Hornevej.

- Jeg synes, at vi virker som et hold med selvtillid. Der er en god stemning herude på en sund måde. Der er godt humør, og det er positivt, når vi står over for den hidtil vigtigste kamp i sæsonen, siger Jannik Pohl.

Uafgjort er som nævnt nok til at sikre en plads i top seks, og selv med et nederlag kan AaB stadig ende i mesterskabsspillet, såfremt Hobro I.K. ikke besejrer Brøndby I.F.

Kampen på søndag spilles kl. 17.00 på Ceres Park. Billetter til udebaneafsnittet koster 50 kr. for voksne og 25 kr. for børn.